NWU-visekanselier in hospitaal ná hartaanvalProf. Dan Kgwadi. Foto: Facebook. Prof. Dan Kgwadi, visekanselier van die Noordwes universiteit (NWU), is Woensdagaand ná die Netcare Unitas-hospitaal in Centurion gehaas nadat hy ŉ hartaanval gehad het. Hy het Donderdag ŉ foto van homself in die waakeenheid van die hospitaal op Facebook geplaas met ŉ inskrywing getiteld “Tweede kans”. In die inskrywing meld hy dat hy dieselfde dag nog by ŉ lesing oor die “aanbieding van die taaldebat vir die NWU” was en hierna Centurion toe gery het aangesien hy die volgende dag Kaapstad toe sou vlieg vir ŉ alumni- geleentheid. “In plaas daarvan het ek by Unitas se waakeenheid opgeëindig vir ŉ dringende kardiologiese prosedure (net betyds) as gevolg van ŉ hartaanval.” Hy skryf verder dat twee are wat verstop was oopgemaak moes word. “Dankie aan die Here vir die wysheid en tegnologie. ŉ Veelrassige en veeltalige span het met ŉ gemene doel gewerk om my lewe te red en verdien ŉ kompliment. Suid-Afrika is geseënd met vaardighede.” Kgwadi het Psalm 90:12 aangehaal wat sê “leer ons ons dae so gebruik dat ons wysheid bekom”. Dr. Bismark Tyobeka, raadsvoorsitter van die NWU, het Vrydagoggend in ŉ kennisgewing aan die NWU se personeel gesê prof. Kgwadi sterk goed aan. “Alhoewel hy steeds in die hospitaal is, sal hy na verwagting teen die einde van die naweek ontslaan word.” Prof. Fika Janse van Rensburg, adjunkhoof van die NWU, sal as visekanselier waarneem tot Kgwadi weer sy verpligtinge kan hervat.